CELEX: 32020D0980
Language: el
Date: 2020-07-06 00:00:00
Title: Εκτελεστική απόφαση (EE) 2020/980 της Επιτροπής της 6ης Ιουλίου 2020 με την οποία επιτρέπεται στη Γερμανία να παρεκκλίνει από τις τεχνικές απαιτήσεις των παραρτημάτων II και V της οδηγίας (ΕΕ) 2016/1629 του Ευρωπαϊκού Κοινοβουλίου και του Συμβουλίου για τα επιβατηγά πλοία Innogy και Alsterwasser [κοινοποιηθείσα υπό τον αριθμό C(2020) 4435] (Το κείμενο στη γερμανική γλώσσα είναι το μόνο αυθεντικό)

9.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 220/1
               
            
         ΕΚΤΕΛΕΣΤΙΚΗ ΑΠΟΦΑΣΗ (EE) 2020/980 ΤΗΣ ΕΠΙΤΡΟΠΗΣ
         της 6ης Ιουλίου 2020
         με την οποία επιτρέπεται στη Γερμανία να παρεκκλίνει από τις τεχνικές απαιτήσεις των παραρτημάτων II και V της οδηγίας (ΕΕ) 2016/1629 του Ευρωπαϊκού Κοινοβουλίου και του Συμβουλίου για τα επιβατηγά πλοία Innogy και Alsterwasser
         
            
               [κοινοποιηθείσα υπό τον αριθμό C(2020) 4435]
            
         
         (Το κείμενο στη γερμανική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία (ΕΕ) 2016/1629 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας, την τροποποίηση της οδηγίας 2009/100/ΕΚ και την κατάργηση της οδηγίας 2006/87/ΕΚ (1), και ιδίως το άρθρο 25 παράγραφος 1 στοιχείο β),
         Αφού συμβουλεύθηκε την επιτροπή που έχει συσταθεί δυνάμει του άρθρου 7 της οδηγίας 91/672/ΕΟΚ του Συμβουλίου της 16ης Δεκεμβρίου 1991, για την αμοιβαία αναγνώριση των εθνικών αποδεικτικών ναυτικής ικανότητας για τα σκάφη μεταφοράς εμπορευμάτων και προσώπων με την εσωτερική ναυσιπλοΐα (2),
         Εκτιμώντας τα ακόλουθα:
         
                     (1)
                  
                  
                     Η Γερμανία κοινοποίησε στην Επιτροπή την πρόθεσή της να παρεκκλίνει από τις τεχνικές προδιαγραφές των παραρτημάτων II και V της οδηγίας (ΕΕ) 2016/1629 για τα επιβατηγά πλοία Innogy και Alsterwasser.
                  
               
                     (2)
                  
                  
                     Η προτεινόμενη παρέκκλιση αφορά τη χρήση της τεχνολογίας κυψελών καυσίμου με μεθανόλη ως καύσιμο για τα επιβατηγά πλοία «Innogy» και «Alsterwasser».
                  
               
                     (3)
                  
                  
                     Οι κυψέλες καυσίμου είναι μια πολλά υποσχόμενη τεχνολογία στο πλαίσιο της βιωσιμότητας της καθαρής ενέργειας και των εναλλακτικών καυσίμων για τα πλοία.
                  
               
                     (4)
                  
                  
                     Σήμερα, στις θαλάσσιες μεταφορές διατίθενται διάφορες ειδικές εφαρμογές κυψελών καυσίμου χάρη σε ερευνητικά και πιλοτικά έργα υπό αξιολόγηση, τα οποία έχουν καταδείξει σημαντικές δυνατότητες περαιτέρω εφαρμογής σε μεγαλύτερη κλίμακα (FCShip, Felicitas, METHAPU και MC-WAP).
                  
               
                     (5)
                  
                  
                     Η προτεινόμενη παρέκκλιση ενθαρρύνει την καινοτομία και τη χρήση νέας τεχνολογίας στην εσωτερική ναυσιπλοΐα μέσω της πιλοτικής εφαρμογής της τεχνολογίας κυψελών καυσίμου σε πλοία εσωτερικής ναυσιπλοΐας.
                  
               
                     (6)
                  
                  
                     Οι δοκιμές αυτές αποτελούν μέρος της ανάπτυξης της τεχνολογίας, η οποία είναι ο μόνος τρόπος για την έναρξη της φάσης ενδεχόμενης παραγωγής.
                  
               
                     (7)
                  
                  
                     Οι τεχνικές προδιαγραφές για τα πλοία εσωτερικής ναυσιπλοΐας παρέχονται στο ευρωπαϊκό πρότυπο σχετικά με τις τεχνικές απαιτήσεις για τα πλοία εσωτερικής ναυσιπλοΐας (πρότυπο ES-TRIN) (3) το οποίο έχει εκπονήσει η CESNI. Το ισχύον πρότυπο ES-TRIN 2017/1 δεν περιέχει κανόνες για τη χρήση μεθανόλης ως καυσίμου για τα πλοία εσωτερικής ναυσιπλοΐας.
                  
               
                     (8)
                  
                  
                     Ελλείψει κανονιστικών διατάξεων για τη χρήση μεθανόλης ως καυσίμου για πλοία εσωτερικής ναυσιπλοΐας, είναι αναγκαίο να εξασφαλιστεί επαρκές επίπεδο ασφάλειας της προτεινόμενης χρήσης μεθανόλης ως καυσίμου.
                  
               
                     (9)
                  
                  
                     Οι γερμανικές αρχές εξήγησαν ότι ένα επαρκές επίπεδο ασφάλειας μπορεί να επιτευχθεί με τα μέσα που ορίζονται στο παράρτημα της παρούσας απόφασης.
                  
               
                     (10)
                  
                  
                     Τα μέσα αυτά αναπτύχθηκαν λαμβάνοντας υπόψη τις ισχύουσες διατάξεις του κεφαλαίου 30 του προτύπου ES-TRIN (ειδικές διατάξεις για σκάφη εξοπλισμένα με σύστημα πρόωσης ή επικουρικά συστήματα που λειτουργούν με καύσιμα με σημείο ανάφλεξης ίσο ή μικρότερο από 55 oC) και το παράρτημα 8 του προτύπου ES-TRIN (συμπληρωματικές διατάξεις για τα σκάφη που είναι εξοπλισμένα με προωστικά ή που λειτουργούν με καύσιμα με σημείο ανάφλεξης ίσο ή μικρότερο από 55 °C).
                  
               
                     (11)
                  
                  
                     Η Επιτροπή αξιολόγησε τη χρήση της τεχνολογίας κυψελών καυσίμου με μεθανόλη ως καύσιμο για τα επιβατηγά πλοία και ένα επαρκές επίπεδο ασφάλειας της προτεινόμενης παρέκκλισης, βάσει της τεχνικής εξέτασης που διενεργήθηκε από την ομάδα εργασίας για τις τεχνικές απαιτήσεις της ευρωπαϊκής επιτροπής για την εκπόνηση προτύπων στην εσωτερική ναυσιπλοΐα (CESNI). Τα αποτελέσματα της εν λόγω τεχνικής εξέτασης παρατίθενται στο σχέδιο συστάσεων αριθ. 3/2017 και αριθ. 4/2017 της CESNI, της 28ης Σεπτεμβρίου 2019.
                  
               
                     (12)
                  
                  
                     Η εκτίμηση επικινδυνότητας που επισυνάπτεται στα σχέδια συστάσεων προσδιορίζει και αξιολογεί τους πιθανούς κινδύνους ως αποτέλεσμα της χρήσης μεθανόλης ως καυσίμου και της λειτουργίας συστήματος κυψελών καυσίμου επί του επιβατηγού πλοίου, λαμβάνοντας υπόψη τα υφιστάμενα μέτρα προστασίας. Το συμπέρασμα της εκτίμησης επικινδυνότητας είναι ότι η λειτουργία, ο ανεφοδιασμός σε καύσιμα και η συντήρηση του συστήματος μπορούν να πραγματοποιηθούν με ασφάλεια, λαμβάνοντας υπόψη τα προβλεπόμενα μέτρα και τις διαδικασίες που ορίζονται στο σχέδιο συστάσεων.
                  
               
                     (13)
                  
                  
                     Με βάση τα αποτελέσματα της τεχνικής εξέτασης που διενεργήθηκε από την ομάδα εργασίας της CESNI για τις τεχνικές απαιτήσεις, η Επιτροπή δηλώνει την ικανοποίησή της ως προς τη διασφάλιση κατάλληλου επιπέδου προστασίας, εφόσον πληρούνται οι όροι που περιλαμβάνονται στο σχέδιο συστάσεων της ομάδας εργασίας της CESNI για τις τεχνικές απαιτήσεις. Για λόγους ευκρίνειας και ασφάλειας δικαίου οι εν λόγω προϋποθέσεις θα πρέπει να καθορίζονται στο παράρτημα της παρούσας απόφασης.
                  
               
                     (14)
                  
                  
                     Η παρέκκλιση αφορά την έκδοση ενωσιακού πιστοποιητικού εσωτερικής ναυσιπλοΐας για δοκιμαστικούς σκοπούς με την ενσωμάτωση νέων τεχνικών προδιαγραφών που παρεκκλίνουν από τις διατάξεις του παραρτήματος 8 του προτύπου ES-TRIN 2017/1 και χορηγείται για περιορισμένο χρονικό διάστημα μέχρι την 1η Οκτωβρίου 2022,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Γερμανία δύναται να παρεκκλίνει από τις τεχνικές απαιτήσεις που καθορίζονται στο παράρτημα 8 του προτύπου ES-TRIN 2017/1, σύμφωνα με τους όρους που καθορίζονται στο παράρτημα (4) της παρούσας απόφασης, για τα ακόλουθα επιβατηγά πλοία:
            
                        —
                     
                     
                        Innogy με ενιαίο ευρωπαϊκό αριθμό ταυτοποίησης πλοίου 04804940,
                     
                  
                        —
                     
                     
                        Alsterwasser με ενιαίο ευρωπαϊκό αριθμό ταυτοποίησης πλοίου 04807190.
                     
                  
         
            Άρθρο 2
            Η παρούσα απόφαση εφαρμόζεται έως την 1η Οκτωβρίου 2022.
         
         
            Άρθρο 3
            Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
         
         
            Βρυξέλλες, 6 Ιουλίου 2020.
            
               
                  Για την Επιτροπή
               
               Adina VĂLEAN
               
                  Μέλος της Επιτροπής
               
            
         
         
            (1)  ΕΕ L 252 της 16.9.2016, σ. 118.
         
            (2)  ΕΕ L 373 της 31.12.1991, σ. 29.
         
            (3)  Ευρωπαϊκό πρότυπο που καθορίζει τεχνικές απαιτήσεις για τα πλοία εσωτερικής ναυσιπλοΐας http://cesni.eu/en/documents/es-trin-2017/
         
            (4)  Το αυθεντικό κείμενο της απόφασης, συμπεριλαμβανομένων των παραρτημάτων της, διατίθεται στη διεύθυνση: https://ec.europa.eu/transport/modes/inland/vessels_en